Vinterens chartertrafik bliver ramt af Sterlings fallit. Ruten til Egypten og to ugentlige afgange til de kanariske øer falder bort.

Fem rejseselskaber deltes om flyet til Egypten, men fra december er det slut. Det skriver Nordjyske Stiftstidende. Søren Falk Lauritsen fra Falk Lauritsen Rejser fortæller at de ikke har kunnet skaffe et erstatningsfly. Nordjyderne har ellers taget godt imod det nye rejsemål, og der er solgt flere billetter end selskabet havde regnet med. Tidligere har der været fem ugentlige afgange til de kanariske øer fra den nordjyske lufthavn, men fremover vil der kun være tre.